KIRJALLINEN KYSYMYS E-3757/02 esittäjä(t): Bernd Lange (PSE) komissiolle. Mitattavissa olevat ympäristötavoitteet liikenteen alalla.



Virallinen lehti nro 222 E , 18/09/2003 s. 0104 - 0105



KIRJALLINEN KYSYMYS E-3757/02 esittäjä(t): Bernd Lange (PSE) komissiolle (23. joulukuuta 2002) Aihe: Mitattavissa olevat ympäristötavoitteet liikenteen alalla Kuudennessa ympäristöä koskevassa yhteisön toimintaohjelmassa (5 artikla, 2 d) komissiota kehotetaan esittämään vuoden 2002 loppuun mennessä tiedonanto määrällisistä ympäristötavoitteista kestävälle liikennejärjestelmälle EU:ta koskevan kasvihuonekaasupäästöjen kahdeksan prosentin vähentämistavoitteen yhteydessä. Komission asiantuntijaryhmä ehdotti kolmelle osa-alueelle (kasvihuonekaasut, ilmanlaatu ja melu) mitattavissa olevia tavoitteita. Neuvosto vuorostaan tähdensi kokouksessaan 6. joulukuuta 2002 näiden kolmen osa-alueen tärkeyttä ja keskipitkän ja pitkän aikavälin ympäristötavoitteiden välttämättömyyttä liikenne-alalla. Millaisia keskusteluja komissiossa on käyty tästä aiheesta? Milloin komissio tekee ehdotuksen mitattavissa olevista ympäristötavoitteista? Pitäytyykö komissio kuudennessa ympäristöä koskevassa toimintaohjelmassa mainitussa aikataulussa ja mikäli ei, miksi ei? Margot Wallströmin komission puolesta antama vastaus (11. helmikuuta 2003) Komissio toteaa vuonna 2001 annetussa yhteistä liikennepolitiikkaa koskevassa valkoisessa kirjassa(1), että lopullisena tavoitteena olevan kestävän liikennejärjestelmän toteuttamiseksi [o]n välttämätöntä määritellä kestävä liikennejärjestelmä toiminnallisesti, jotta poliittisille päätöksentekijöille voitaisiin antaa hyödyllistä osviittaa. Ilmoitetut tavoitteet on mahdollisuuksien mukaan ilmoitettava myös määrällisesti. Komission aikomuksena on tuottaa vuonna 2002 tiedonanto, jossa täsmennetään nämä tavoitteet. Myös kuudennessa ympäristöä koskevassa toimintaohjelmassa kehotetaan täsmentämään kyseiset tavoitteet. Neuvoston 6. joulukuuta 2002 antamissa päätelmissä mainitaan, että kolmella alueella kasvihuonekaasupäästöt, haitallisten aineiden päästöt ja melu tarvitaan sekä jäsenvaltioiden että yhteisön lisätoimia. Kaikilla näillä alueilla on sittemmin ryhdytty toimiin. Samoissa päätelmissä neuvosto pitää myönteisenä sitä, että komissio jatkaa aktiivisesti liikenteen alalle EU:n tasolla asetettavien suuntaa-antavien pitkän ja keskipitkän aikavälin ympäristötavoitteiden käyttömahdollisuuksien tarkastelua. Vuoden 2002 aikana komissio on tehnyt työtä liikenteen alan ympäristötavoitteiden konseptin kehittämiseksi edelleen muun muassa liikenteen ja ympäristön yhteisen asiantuntijaryhmän antamien neuvojen pohjalta. Tätä asiantuntijaryhmää hallinnoivat yhdessä energian ja liikenteen pääosasto ja ympäristöasioiden pääosasto. Tällä hetkellä tilanne on se, että komissiossa keskustellaan edelleen tavoitteiden asettamisessa noudatettavasta sopivasta lähestymistavasta. Asiaa koskeva suunniteltu tiedonanto on näiden keskustelujen tuloksena sisällytetty komission vuoden 2003 työohjelmaan, ja se annettaneen vuoden 2003 aikana. Tiedonannossa on määrä esittää yleiset periaatteet, jotka koskevat ympäristötavoitteiden käyttöä liikennepolitiikassa, ja määrittää sellaiset ympäristöongelmat, joita koskevia tavoitteita voisi olla hyödyllistä asettaa yhteisössä. (1) KOM(2001) 370 lopullinen.